CELEX: 62012TN0013
Language: el
Date: 2012-01-16 00:00:00
Title: Υπόθεση T-13/12: Προσφυγή — αγωγή της 9ης Ιανουαρίου 2012 — Andechser Molkerei Scheitz κατά Επιτροπής

24.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 89/25
            
         Προσφυγή — αγωγή της 9ης Ιανουαρίου 2012 — Andechser Molkerei Scheitz κατά Επιτροπής
   (Υπόθεση T-13/12)
   2012/C 89/43
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα-ενάγουσα: Andechser Molkerei Scheitz GmbH (Andechs, Γερμανία) (εκπρόσωπος: H. Schmidt, δικηγόρος)
   
      Καθής-εναγόμενη: Ευρωπαϊκή Επιτροπή
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει τον κανονισμό (ΕΕ) 1131/2011 της Επιτροπής για την τροποποίηση του παραρτήματος ΙΙ του κανονισμού (ΕΚ) 1333/2008 του Ευρωπαϊκού Κοινοβουλίου και του Συμβουλίου όσον αφορά τους γλυκοζίτες στεβιόλης, κατά το μέτρο που εγκρίνει τους γλυκοζίτες στεβιόλης, που εκχυλίζονται από τα φύλλα του φυτού Stevia rebaudiana Bertoni, μόνον για χρήση ως πρόσθετα τροφίμων και όχι ως φυτικά συστατικά τροφίμων γεωργικής προέλευσης ή ως αρτυματικές ουσίες,
            
         
               —
            
            
               να διαπιστώσει ότι η Ευρωπαϊκή Ένωση υποχρεούται να αποκαταστήσει τη ζημία που προκάλεσε στην προσφεύγουσα-ενάγουσα το γεγονός ότι ο κανονισμός (ΕΕ) 1131/2011 της Επιτροπής για την τροποποίηση του παραρτήματος ΙΙ του κανονισμού (ΕΚ) 1333/2008 του Ευρωπαϊκού Κοινοβουλίου και του Συμβουλίου εγκρίνει τους γλυκοζίτες στεβιόλης, που εκχυλίζονται από τα φύλλα του φυτού Stevia rebaudiana Bertoni, μόνον για χρήση ως πρόσθετα τροφίμων και όχι ως φυτικά συστατικά τροφίμων γεωργικής προέλευσης ή ως αρτυματικές ουσίες, οι δε λοιπές επιχειρήσεις χρησιμοποιούν επομένως γλυκοζίτες στεβιόλης για την παραγωγή συμβατικών γαλακτοκομικών προϊόντων, θίγοντας ως εκ τούτου την ανταγωνιστική θέση της προσφεύγουσας-ενάγουσας, ενώ η τελευταία, ως παραγωγός βιολογικού γάλακτος και βιολογικών προϊόντων, δεν δύναται, εξαιτίας των διατάξεων των κανονισμών (ΕΚ) 834/2007 και 889/2008, να χρησιμοποιεί γλυκοζίτες στεβιόλης ως συστατικό τροφίμων, παρότι αυτοί λαμβάνονται δι' εκχυλίσματος από καλλιεργούμενα με βιολογικό τρόπο φύλλα Stevia κατά τη σύμφωνα με το Ευρωπαϊκό δίκαιο εγκριθείσα διαδικασία για τα βιολογικά προϊόντα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα-ενάγουσα βάλλει κατά του κανονισμού (ΕΕ) 1131/2011 της Επιτροπής για την τροποποίηση του παραρτήματος ΙΙ του κανονισμού (ΕΚ) 1333/2008 του Ευρωπαϊκού Κοινοβουλίου και του Συμβουλίου όσον αφορά τους γλυκοζίτες στεβιόλης (1), κατά το μέτρο που αυτός εγκρίνει τους γλυκοζίτες στεβιόλης, που εκχυλίζονται από τα φύλλα του φυτού Stevia rebaudiana Bertoni, μόνον για χρήση ως πρόσθετα τροφίμων και όχι ως φυτικά συστατικά τροφίμων γεωργικής προέλευσης ή ως αρτυματικές ουσίες.
   Προς στήριξη της προσφυγής-αγωγής, η προσφεύγουσα-ενάγουσα προβάλλει κατ’ ουσίαν τέσσερις λόγους ακυρώσεως.
   
               1)
            
            
               Ο πρώτος λόγος αντλείται από παραβίαση της αρχής «non ultra vires»
               Η προσφεύγουσα-ενάγουσα προβάλλει σχετικώς ότι η Επιτροπή εσφαλμένως αντιμετώπισε ως πρόσθετα τροφίμων τους γλυκοζίτες στεβιόλης που εκχυλίζονται από τα φύλλα του φυτού Stevia rebaudiana Bertoni και ότι, επομένως, ο κανονισμός που αποτελεί το αντικείμενο της διαδικασίας εκδόθηκε από την Επιτροπή καθ’ υπέρβαση των εξουσιών που της έχουν ανατεθεί. Οι γλυκοζίτες στεβιόλης τυχγάνουν διαφορετικής μεταχείρισης εξαιτίας της γεύσεώς τους. Χρησιμοποιούνται, επομένως, ως πρόσθετα τροφίμων κατά το άρθρο 3, παράγραφος 2, του κανονισμού (ΕΚ) 1333/2008 (2), όχι για τεχνολογικούς λόγους, αλλά, αποκλειστικώς με σκοπό να προσδίδουν άρωμα και/ή γεύση, υπό την έννοια της πέμπτης αιτιολογικής σκέψης του κανονισμού. Οι γλυκοζίτες στεβιόλης πρέπει, συνεπώς, να ταξινομηθούν ως φυτικά συστατικά τροφίμων ή ως αρτυματικές ουσίες. Ως εκ τούτου, η Επιτροπή ενήργησε ultra vires.
            
         
               2)
            
            
               Ο δεύτερος λόγος αντλείται από προσβολή του θεμελιώδους δικαιώματος της ίσης μεταχείρισης
               Δεύτερον, η προσφεύγουσα-ενάγουσα προβάλλει ότι προσεβλήθη το θεμελιώδες δικαίωμά της ίσης μεταχείρισης υπό την έννοια της απαγορεύσεως των αυθαιρεσιών, καθότι δεν της επιτρέπεται, ως παραγωγού βιολογικού γάλακτος, να παράγει και να εμπορεύεται βιολογικό γιαούρτι και βιολογικούς γλυκοζίτες στεβιόλης, ενώ οι ανταγωνιστές της, οι οποίοι παράγουν γιαούρτι συμβατικής γεωργίας, μπορούν να χρησιμοποιούν γλυκοζίτες στεβιόλης. Η χρήση βιολογικών γλυκοζιτών στεβιόλης ως πρόσθετο τροφίμων απαγορεύεται από το άρθρο 19, παράγραφος 2, στοιχείο β', του κανονισμού (ΕΚ) 834/2007 (3), δυνάμει του οποίου στην παραγωγή επιτρέπεται να χρησιμοποιούνται μόνον πρόσθετα τροφίμων που έχουν εγκριθεί για βιολογικά προϊόντα. Τέτοια έγκριση δεν περιέχεται στο άρθρο 27, παράγραφος 1, στοιχείο α', του κανονισμού (ΕΚ) 889/2008 (4), ούτε προκύπτει από την συμπερίληψη στον θετικό κατάλογο του παραρτήματος VIII, κεφάλαιο A, του κανονισμού αυτού. Συνεπώς, εγκρίνοντας τους γλυκοζίτες στεβιόλης μόνον ως πρόσθετα τροφίμων, η Επιτροπή παρενέβη παρανόμως στην αγορά προς όφελος των παραγωγών συμβατικών προϊόντων, στρεβλώνοντας, κατ’ αυτόν τον τρόπο, τον ανταγωνισμό.
            
         
               3)
            
            
               Ο τρίτος λόγος αντλείται από προσβολή του θεμελιώδους δικαιώματος προστασίας της ιδιοκτησίας και από παραβίαση της ελευθερίας ασκήσεως επαγγέλματος
               Τρίτον, η προσφεύγουσα-ενάγουσα προβάλλει προσβολή του θεμελιώδους δικαιώματός της προστασίας της ιδιοκτησίας και παραβίαση της ελευθερίας της ασκήσεως επαγγέλματος.
            
         
               4)
            
            
               Ο τέταρτος λόγος αντλείται από πλημμελή αιτιολογία.
               Ο κανονισμός 1131/2011 στερείται, εξάλλου, επαρκούς αιτιολογίας, καθότι στις αιτιολογικές σκέψεις δεν αναφέρεται για ποιο λόγο αντιμετωπίζονται ως πρόσθετα τροφίμων οι γλυκοζίτες στεβιόλης που χρησιμοποιούνται αποκλειστικώς για τη γλύκανση και για να προσδίδουν γεύση και άρωμα.
            
         
      (1)  Κανονισμός (ΕΕ) αριθ. 1131/2011 της Επιτροπής, της 11ης Νοεμβρίου 2011, για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τους γλυκοζίτες στεβιόλης (ΕΕ L 295, σ. 205).
   
      (2)  Κανονισμός (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τα πρόσθετα τροφίμωνVerordnung (ΕΕ L 354, σ. 16).
   
      (3)  Κανονισμός (ΕΚ) αριθ. 834/2007 του Συμβουλίου της 28ης Ιουνίου 2007 για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ L 189, σ.1).
   
      (4)  Κανονισμός (ΕΚ) αριθ. 889/2008 της Επιτροπής της 5ης Σεπτεμβρίου 2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (ΕΕ L 250, σ. 1).